**Rosa sløyfe 2017: seinskadar etter brystkreftbehandling**

**I dag overlever heldigvis 9 av 10 brystkreft. Men for minst ein av tre overlevande har behandlinga ein høg pris: Dei får seinskadar.**

I oktober arrangerer Brystkreftforeininga og Kreftforeininga Rosa sløyfe-aksjonen, og for første gong rettar aksjonen merksemda mot seinskadar etter brystkreftbehandling. Målet er å auke kunnskapen om seinskadar, slik at det skal bli lettare å forstå og akseptere at kreftfri ikkje alltid betyr det same som frisk.

– Minst ein av tre brystkreftpasientar får seinskadar. Seinskadar er ofte smertefulle og hemmande, og mange får problem med å innfri både eigne og andre sine forventningar, enten dei er frå familie, vennar og ikkje minst, arbeidsgivarar, seier Anne Lise Ryel, generalsekretær i Kreftforeininga.

– Mange synest det er vanskeleg å snakke om plagene, fordi dei har fått «livet i gave». Vi håper at årets Rosa sløyfe-aksjon bidrar til ei større grad av openheit rundt konsekvensane av sjukdom og behandling. Det må vere aksept for å seie at behandlinga har kosta og at livskvaliteten er endra.

**Enormt behov for kunnskap**
Kvart år får fleire enn 3400 kvinner og eit fåtal menn i Noreg brystkreft. Avansert kreftbehandling reddar og forlenger livet til fleire enn nokon gong tidlegare, men behandlinga medfører risiko for å utvikle seinskadar.

Seinskadar er helseproblem som varer meir enn eitt år etter avslutta kreftbehandling, men kan også oppstå fleire år etter. Vanlege skadar er kronisk utmatting og nerveskadar, men mange kvinner får også hjarteproblem og store hevelsar i armane blant anna på grunn av stråling. Nokon har seinskadar i ein periode, medan andre må leve med det resten av livet.

– Vi ser eit overveldande engasjement for årets tema blant dei som sjølv er råka. Mange uttrykker fortviling over manglande informasjon om seinskadar i forkant av behandlinga. Fleire opplever også at helsepersonell ikkje knyter helseproblem som oppstår lenge etter avslutta behandling til brystkreftbehandlinga, seier Ester-Johanne Sande, styreleiar i Brystkreftforeininga.

For mange som overlever brystkreftbehandling, gjenstår kampen om å bli frisk. Veien tilbake til arbeidslivet og familielivet slik ein kjenner det, er lang.

– Pasientar møter forventningar om at dei har same funksjonsnivå som før dei blei sjuke, noko som dei ofte kan oppleve som ei stor belastning. Behovet for auka kunnskap om seinskadar etter brystkreftbehandling er enormt – både blant brystkreftpasientar, helsepersonell og befolkninga for øvrig, seier Sande.

**Treng meir forsking**Midlane frå årets Rosa sløyfe-aksjon skal gå til forsking på seinskadar og på persontilpassa kreftbehandling. Persontilpassa behandling vil føre til meir presis og skånsam behandling, noko som vil spare mange kreftpasientar for seinskadar. Anne Lise Ryel i Kreftforeininga håper at meir forsking vil føre til at færre pasientar får nedsett livskvalitet på grunn av seinskadar.

– Det er gledeleg at så mange som ni av ti overlever brystkreft. Men økt overleving fører også til ei større pasientgruppe med seinskadar, og det må vi ta på alvor. Vi håper at forsking på dette feltet, samt auka kunnskap om seinskadar i befolkninga, kan gjere kvardagen for pasientar med seinskadar lettare og på sikt redusere førekomsten, seier Ryel.

**Fakta:**

**Nokon av seinskadane som kan ramme etter brystkreftbehandling**

* **Kronisk utmatting/fatigue** rammar om lag 30–40 prosent av brystkreftoverlevande.
* **Nerveskadar** kan opplevast som prikking, brenning, kjensleløyse i fingrar og tær, hender eller føter. I nokon tilfelle kan ein også oppleve muskelsvakheit, ustø gange og balanseproblem.
* **Hjartesjukdom** kan skuldast cellegiftbehandling, antistoffbehandling eller strålebehandling. Kan behandlast og vere reversibel, men ikkje alltid.
* **Lymfødem** er store hevelsar og væskesamlingar som oppstår fordi drenasjen frå lymfene er svekka.
* **Sveittetokter** er ein vanleg biverknad ved hormonbehandling som blir rapportert av 60–95 prosent av dei som får slik behandling.
* **Smerter i operasjonsarr, bryst og arm.** 48 prosent rapporterer om smerte opptil tre år etter behandling.
* **Østrogenmangelsymptom** er ein biverknad for dei som står på langvarig hormonbehandling.
* **Nedsett skulderfunksjon** førekjem ofte.
* **Psykiske reaksjonar**. Avhengig av situasjonen til den enkelte, vil ein kreftdiagnose føre med seg psykiske reaksjonar. Eksempel på dette er bekymring, frykt, uro, sorg og ein kjensle av uvisse.
* **Tidleg overgangsalder.** Kreftbehandling kan påverke fertilitet negativt og gi tidleg overgangsalder.
* **Seksualitet.** Brystkreftbehandling kan gi nedsett lyst både fysisk og psykisk.

**Fakta om brystkreft**

* Brystkreft er den hyppigaste kreftforma hos kvinner med fleire enn 3400 nye tilfelle kvart år. I dag lever rundt 44 000 personar i Noreg som har eller har hatt brystkreft.
* 1 av 12 kvinner i Noreg utviklar brystkreft i løpet av livet.
* 24 menn fekk brystkreft i 2015.
* Andelen kvinner som overlever brystkreft er aukande. Ifølge Kreftregisteret lever 89 prosent av alle kvinner som får brystkreft fem år etter at dei fekk diagnosen. 585 kvinner og 6 menn døydde av brystkreft i 2015.
* Minst ein av tre som er råka av brystkreft opplever å få seinskadar av behandlinga. Seinskadar er biverknader av behandlinga som varer lenger enn eitt år. Det kan vere fatigue, kognitiv svikt, smerter, konsentrasjonsvanskar, stoffskifteproblem, m.m. Dei fleste av desse slit med å kome tilbake i fullt arbeid og til det livet dei levde før dei fekk kreft.

**Fakta om Rosa sløyfe**

Rosa sløyfe er ein internasjonal folkebevegelse som blir markert over heile verda i oktober kvart år. Målet med aksjonen er å vise solidaritet med dei som blir råka, auke kunnskapen om brystkreft og gi støtte til brystkreftforsking og andre brystkreftprosjekt.

I løpet av oktober blir Noreg farga rosa ved hjelp av bedrifter, foreiningar og privatpersonar som alle bidreg i kampen mot brystkreft. Brystkreftforeininga og Kreftforeininga arrangerer Rosa sløyfe-aksjonen i Noreg og har gjort det sidan 1999.

For spørsmål kontakt:

Presseansvarleg
Andreas Bjørnstad
Tlf. 928 53 937
E-post: andreas.bjornstad@kreftforeningen.no